FI Euroopan unionin virallinen lehti L 143/2

KOMISSION TÄYTÄNTÖÖNPANOASETUS (EU) N:o 466/2012,

annettu 1 päivänä kesäkuuta 2012,

farmakologisesti vaikuttavista aineista ja niiden eläinperäisissä elintarvikkeissa esiintyvien jäämien enimmäismääriä koskevasta luokituksesta annetun asetuksen (EU) N:o 37/2010 liitteen muuttamisesta siltä osin kuin on kyse klorsulonista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta 6 päivänä toukokuuta 2009 annetun Euroopan parlamentin ja neuvoston asetuksen (EY) N:o 470/2009 (1) ja erityisesti sen 14 artiklan yhdessä sen 17 artiklan kanssa,

ottaa huomioon eläinlääkekomitean muotoileman Euroopan lääkeviraston lausunnon,

sekä katsoo seuraavaa:

(1) Unionissa elintarviketuotantoeläimille tarkoitetuissa eläinlääkkeissä tai kotieläintaloudessa käytettävissä biosidivalmisteissa käytettäviksi tarkoitettujen farmakologisesti vaikuttavien aineiden jäämien enimmäismäärät (MRL-arvot) olisi vahvistettava asetuksen (EY) N:o 470/2009 mukaisesti.

(2) Farmakologisesti vaikuttavat aineet ja niiden jäämien enimmäismäärää eläinperäisissä elintarvikkeissa koskeva luokitus vahvistetaan farmakologisesti vaikuttavista aineista ja niiden eläinperäisissä elintarvikkeissa esiintyvien jäämien enimmäismääriä koskevasta luokituksesta 22 päivänä joulukuuta 2009 annetun komission asetuksen (EU) N:o 37/2010 (2) liitteessä.

(3) Klorsuloni sisältyy nykyisin asetuksen (EU) N:o 37/2010 liitteessä olevaan taulukkoon 1 sallittuna aineena naudansukuisten eläinten lihaksen, maksan ja munuaisten osalta, lukuun ottamatta eläimiä, jotka tuottavat maitoa elintarvikkeeksi.

(4) Irlanti on pyytänyt Euroopan lääkevirastolta lausuntoa, joka koskee klorsulonia koskevien nykyisten tietojen ekstrapolointia koskemaan nautaeläinten maitoa.

(5) Eläinlääkekomitea suosittelee, että vahvistetaan klorsulonin jäämien väliaikainen enimmäismäärä nautaeläinten maidon osalta ja poistetaan säännös, jossa kyseisen aineen käyttö kielletään maitoa elintarvikkeeksi tuottavien eläinten osalta.

(6) Sen vuoksi olisi muutettava asetuksen (EU) N:o 37/2010 liitteessä olevassa taulukossa 1 olevia klorsulonia koskevia tietoja nautaeläinten maidon suositellun väliaikaisen jäämien enimmäismäärän sisällyttämiseksi ja nykyisen kiellon poistamiseksi.

(7) Kyseisessä taulukossa vahvistetun klorsulonin väliaikaisen jäämien enimmäismäärän voimassaolon olisi päätyttävä 1 päivänä tammikuuta 2014. Eläinlääkekomitea suosittelee kahden vuoden määräaikaa sellaisten tieteellisten tutkimusten loppuun saattamiseksi, joita tarvitaan, jotta Irlanti voi vastata lääkekomitean sille esittämiin kysymyksiin.

(8) On aiheellista säätää kohtuullisesta määräajasta, jotta asianomaiset sidosryhmät voivat toteuttaa uusien jäämien enimmäismäärien noudattamiseksi mahdollisesti tarvittavat toimenpiteet.

(9) Tässä asetuksessa säädetyt toimenpiteet ovat pysyvän eläinlääkintäkomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EU) N:o 37/2010 liite tämän asetuksen liitteen mukaisesti.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä elokuuta 2012.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä kesäkuuta 2012. Komission puolesta José Manuel BARROSO Puheenjohtaja

(1) EUVL L 152, 16.6.2009, s. 11.

(2) EUVL L 15, 20.1.2010, s. 1.